VALTUUSTOALOITE  
 7.12.2015

MAKSUTON WLAN-VERKKO KOTKAAN

Monissa kasvukeskuksissa ja matkailuun panostavissa kaupungeissa tarjotaan nykyisin langaton wlan-verkko maksutta. Maksuton verkko palvelee asukkaita, matkailijoita ja liikkuvaa työtä. Kaikilla ei ole matkapuhelimissa nopeita mobiiliyhteyksiä, ja ulkomaalaisille roaming-datan käyttö on kallista - wlanilla varustettuja laitteita kuitenkin on lähes jokaisella. Aktiiviselle mobiilipalveluiden käyttäjälle maksuton wlan-verkko on tärkeä lisä matkakohdetta valittaessa. Hotellien ja kahviloiden internet-yhteydet ovat tärkeitä, mutta ne eivät riitä, kun liikutaan Kotkan kaltaisessa kaupungissa. Verkko tulisi suunnitella niin, että se kattaa yleisimmät oleskelualueet. Kaupungin omassa käytössä olevaan vierailija-verkoon olisi jo nyt mahdollisuus määritellä julkinen avoin verkko, johon voi asettaa sellaisia rajoitteita, joita julkisissa verkoissa käytetään. Kuituverkko kaikissa kaupungin toimipisteissä mahdollistaa riittävät nopeudet, vaikka käyttäjiä olisi paljon. Kouvolassakin tarjotaan tällä hetkellä maksutonta 5G-tasoista wlan-verkkoa. Maksuttomia wlan-verkkoja on myös mm. Lahdessa, Helsingissä, Mikkelissä, Tampereella ja Oulussa.

Esineiden internet (IoT) ja avoin data (open data) yhdistettynä avoimeen tietoverkkoon luo uudenlaisen alustan innovaatioille, jossa Kotka voisi olla etunojassa yhteistyössä oppilaitosten kanssa. Sovelluskehittäjille avautuisi uusia mahdollisuuksia tuottaa uudenlaisia palveluita. Kyamkin Kyberturvallisuuslaboratorion osaamista voisi hyödyntää toteutuksessa. Parhaimmillaan verkko edistää kuntalaisten osallistumista ja osallistamista. Avoin verkko loisi Kotkasta mielikuvaa avoimena tulevaisuuden kuntana. Älykkäillä verkonhallintatyökaluilla häiriökäyttö voidaan helposti karsia säätämällä haitallisen liikenteen nopeus minimiin tai estämällä laitteen tietoliikenne kokonaan.

Kokoomus-RKP:n valtuustoryhmä esittää valtuustoaloitteena, että selvitetään erilaisia mahdollisuuksia perustaa Kotkansaaren ja Karhulan keskustaan sekä vastaaviin paikkoihin avoin langaton tietoverkko OpenKotka- asukkaiden, työntekijöiden ja matkailijoiden käyttöön.

Ehdotamme, jos nykyinen vierailija-verkko mahdollistaa rinnakkaisen OpenKotka-verkon muodostamisen, sen käyttöä kokeiltaisi jo selvitysaikana, jolloin saadaan käyttökokemuksia ja tilastoa verkon käytöstä, myöhemmän päätöksenteon tueksi.